Класификация на информацията:
Ниво 0, TLP-WHITE

МИНИСТЕРСТВО НА ЗЕМЕДЕЛИЕТО И ХРАНИТЕ
Проект

Наредба за изменение и допълнение на Наредба № 44 от 2006 г. за ветеринарномедицинските изисквания към животновъдните обекти (обн., ДВ, бр. 41 от 2006 г.; изм. и доп., бр. 102 от 2006 г., бр. 40, 48 и 90 от 2008 г., бр. 50 от 2010 г., бр. 10 и 94 от 2012 г., бр. 69 от 2013 г., бр. 15 и 62 от 2014 г., бр. 44 от 2016 г., бр. 56 от 2017 г., бр. 17 и 42 от 2018 г., бр. 5 от 2020 г., бр. 6 от 2021 г. и бр. 56 от 2023 г.)

§ 1. В чл. 2, ал. 3 се изменя така:
„(3) Животновъдните обекти, в които се отглеждат до 350 броя кокошки носачки или друг вид възрастни птици или до 500 броя бройлери или подрастващи птици от други видове, се изграждат по начин, който позволява прибиране на птиците на закрито за определено време при епизоотичен риск, и отговарят само на следните изисквания:
1. по чл. 4, ал. 1, т. 2 – 6 и 9 и чл. 14, ал. 3;
2. могат да разполагат с ограден двор за разходка без хранилки, който не позволява движение на птиците извън неговата територия, като отворите за излизане към двора са с възможност за затваряне;
3. имат обособено място за съхранение и обеззаразяване на тор, съобразено с капацитета и технологията на отглеждане, като в нитратно уязвимите зони се спазват изискванията на Наредба № 2 от 2007 г. за опазване на водите от замърсяване с нитрати от земеделски източници (ДВ, бр. 27 от 2008 г.).“

§ 2. В чл. 3 се правят следните изменения и допълнения:
1. В ал. 1 думите „фамилна, индустриална ферма и заградена територия за отглеждане на космат дивеч“ се заменят с „фамилна и индустриална ферма и за отглеждане на космат дивеч“.
2. Алинея 2 се отменя.
3. В ал. 3, т. 1 и 2 се изменят така:
„1. 500 метра от друг животновъден обект за индустриално отглеждане на птици от същия вид;
2. 3000 метра от друг животновъден обект за индустриално отглеждане на птици от друг вид.“
4. В ал. 4 след думите „отглеждане на птици“ се добавя „в индустриална ферма“, а думите „заградена територия“ се заменят с „друг животновъден обект“.
5. Алинея 7 се изменя така:
„(7) Изискванията за разстояния по ал. 1 и 3 не се прилагат в случаите на технологично свързани животновъдни обекти за отглеждане на свине или птици.“

§ 3. В чл. 4, ал. 1, т. 5, изречение второ се изменя така: „при отглеждане на свине в индустриална ферма за ограничаване на всякакъв контакт с диви свине около животновъдните обекти се обособява:“.

§ 4. В чл. 4а се създава ал. 3:
„(3) За обектите по ал. 1, т. 6 и 7 се обособява място за отглеждане на птиците, което е оградено по начин, непозволяващ достъпа на други животни.“

§ 5. В чл. 5 се създава ал. 3: 
„(3) Бялата и черната зона се определят по начин, който позволява разграничаването им.“

§ 6. Член 6 се изменя така:
„Чл. 6. (1) Бялата зона в животновъдните обекти за отглеждане на свине в индустриална ферма включва:
1. сгради и помещения за отглеждане на животните и съоръженията към тях, които:
а) са разположени по начин, който съответства на технологията на отглеждане на животните и на специфичните ветеринарномедицински изисквания за профилактика;
б) са изградени от материали, устойчиви на тежестта и движението на животните, и с повърхности, подходящи за почистване, измиване, дезинфекция, дезинсекция и дератизация;
в) са с обезопасени отвори (прозорци, клапи и др.) с мрежа, гарантираща защита от птици и гризачи;
г) на входа на всяка сграда за отглеждане на животните има вана за измиване и дезинфекция на обувките и съоръжение за дезинфекция на ръцете;
2. помещение за работниците със санитарен възел;
3. сгради, помещения или боксове за извършване на лечебни и профилактични манипулации;
4. при единични сгради или сгради със специален статут (карантинни, развъдни или други) помещенията, посочени в т. 2 и 3, може да са в сервизното помещение на сградата, но с обособен отделен вход;
5. канализационна система;
6. силози или обособени затворени помещения към всяка сграда за комбиниран фураж, изградени по начин, позволяващ почистване, дезинфекция, дезинсекция и дератизация, и гарантиращи безопасното съхранение на фуража и защита от птици и гризачи.
(2) Бялата зона в животновъдните обекти за отглеждане на птици в индустриална ферма включва:  
1. сгради и помещения за отглеждане и съоръженията към тях, както и преместваеми конструкции или съоръжения, в случай на мобилно отглеждане на птици на открито, които:
а) са разположени по начин, който съответства на технологията на отглеждане на животните и на специфичните ветеринарномедицински изисквания за профилактика;
б) са изградени от материали, устойчиви на тежестта и движението на животните, и с повърхности, подходящи за почистване, измиване, дезинфекция, дезинсекция и дератизация;
в) са с обезопасени отвори (прозорци, клапи и др.) с мрежа с око не по-голямо от 2 см/2 см или до 5 см/5 см в случай, че вентилаторните отвори са обезопасени с предпазни ламели отвън, гарантираща защита от други птици и гризачи;
г) на входа на всяка сграда има вана за измиване и дезинфекция на обувките и дозатор за дезинфекция на ръцете;
2. система за отвеждане на отпадните води, в случай че се използва такава според технологията на отглеждане;
3. силози или затворени помещения за комбиниран фураж, или затворен контейнер, в случай на мобилно отглеждане на птици на открито, изградени по начин, позволяващ почистване, дезинфекция, дезинсекция и дератизация, и гарантиращи безопасното съхранение на фуража от птици и гризачи;
4. ограден двор за разходка без хранилки, в случай че се използва такъв според технологията на отглеждане.“

§ 7. В чл. 7 се правят следните изменения и допълнения:
1. В основния текст думите „На границата“ се заличават, а след думите „индустриалните ферми“ се добавя „за отглеждане на свине и птици“.
2. В т. 5 накрая се добавя „при отглеждане на свине“.
3. В т. 6:
а) основният текст се изменя така: „трупосъбирателен пункт, ограден по начин, непозволяващ достъп на други животни или хора, който разполага с:“;
б) създава се нова б. „а“: 
„а) изградена канализация или пречиствателно съоръжение за отпадните води от измиване и дезинфекция при отглеждане на свине;“.

§ 8. В чл. 8, ал. 2 след думите „черната зона“ се добавя „при отглеждане на свине“.

§ 9. В чл. 9, ал. 1, т. 7 думите „(ДВ, бр. 27 от 2008 г.)“ се заличават.

§ 10. В чл. 11а, т. 3 думата „филтър“ се заменя с „място“, а думата „оборудван“ се заличава.

§ 11. В чл. 14 се правят следните изменения и допълнения: 
1. В ал. 1:
а) точка 1 се изменя така:
„1. помещения за отглеждане на кокошки носачки, както и преместваеми конструкции или съоръжения при мобилно отглеждане на открито, които отговарят на изискванията на Наредба № 25 от 2005 г. за минималните изисквания за хуманно отношение при отглеждане на кокошки носачки (ДВ, бр. 42 от 2006 г.), като използваемата площ в помещенията при отглеждане по алтернативни системи се определя съгласно Приложение № 6;“;
б) в т. 2 след думата „подрастващи“ се добавя „родители“;
в) в т. 3 след думите „пилета бройлери“ се добавя „както и преместваеми конструкции или съоръжения при мобилно отглеждане на открито“;
г) в т. 4 думата „промишлено“ се заменя с „индустриално“, а след думите „отглеждане на пуйки“ се добавя „както и преместваеми конструкции или съоръжения при мобилно отглеждане на открито“;
д) в т. 5 след думите „гъски и патици“ се добавя „както и преместваеми конструкции или съоръжения  при мобилно отглеждане на открито“;
е) в т. 6 думите „маркировка и опаковка на яйца съгласно Наредба № 1 от 2008 г. за изискванията за търговия с яйца (ДВ, бр. 7 от 2008 г.)“ се заменят със „събиране на яйца“.
ж) точка 7 се отменя.
2. В ал. 2 думите „по ал. 1, т. 1 – 5 позволява прибиране на птиците на закрито“ се заменят с „както и на преместваемите конструкции или съоръжения при мобилно отглеждане на открито, позволява прибиране на птиците“.
3. В ал. 3 думите „по ал. 1, т. 1 – 5“ се заменят с „както и в преместваемите конструкции или съоръжения при мобилно отглеждане на открито“.
4. В ал. 4, изречение първо се изменя така: „Помещенията могат да разполагат с ограден с мрежа двор за разходка без хранилки, който не позволява движение на птиците извън територията на двора.“.
5. Създава се нова ал. 5:
„(5) Животновъдните обекти при мобилно отглеждане на открито задължително разполагат с ограден двор без хранилки, който не позволява движение на птиците извън неговата територия.“
6. Досегашната ал. 5 става ал. 6.
7. Създава се нова ал. 7:
„(7) Животновъдните обекти по ал. 1 могат да разполагат с помещение за работниците и кухня или място за хранене за работещите, чието разположение и начин на използване се определя в плана по чл. 20, ал. 1, т. 2.“.
8. Досегашната ал. 6 става ал. 8 и в нея основният текст се изменя така: „На входа на всяка сграда има вана за измиване и дезинфекция на обувките и дозатор за дезинфекция на ръцете. За всяка сграда, както и при мобилното отглеждане на птици на открито, се водят ежедневни записи за:“.
9. Досегашната ал. 7 става ал. 9.

§ 12. В чл. 17и, т. 11 думите „филтър, оборудван с“ се заличават.

§ 13. В чл. 18б, ал. 2 след думите „Закона за защитените територии“ се добавя „и в защитени зони по смисъла на Закона за биологичното разнообразие“.

§ 14. В чл. 19 се правят следните изменения и допълнения: 
1. В т. 2, б. „а“ след думите „всички сгради“ се добавя „помещения и съоръжения“, а думите „включително помещенията за съхраняване на фуражите“ се заличават.
2. В т. 10, б. „б“ след думите „отделни помещения“ се добавя „или места“.
3. В т. 11 накрая се добавя „съгласно изискванията на Наредба № 1 от 2018 г. за условията и реда за извършване на дезинфекция, дезинсекция и дератизация (ДВ, бр. 7 от 2018 г.)“.
4. В т. 12, б. „б“ накрая се добавя „съгласно изискванията на Наредба № 1 от 2018 г. за условията и реда за извършване на дезинфекция, дезинсекция и дератизация;“.

§ 15. В чл. 19б, ал. 2 се правят следните изменения:
1. Точка 7 се отменя.
2. В т. 8 думите „за контрола по т. 7 и“ се заличават.

§ 16. В чл. 20 се правят следните допълнения: 
1. В ал. 1, т. 2 накрая се добавя „включително и за извършване на движения на животните между технологично свързаните обекти“.
2. Създава се ал. 3:
„(3) При споделяне на обща инфраструктура на технологично свързани животновъдни обекти за отглеждане на птици в индустриални ферми и/или люпилни, които са на различни собственици или ползватели, същите са длъжни да разполагат с процедури за намаляване на риска от възникване на заразни заболявания. Процедурите се одобряват от оправомощено от изпълнителния директор на БАБХ лице.“

§ 17. В допълнителните разпоредби в § 1 се правят следните изменения и допълнения: 
1. В т. 2 след думите „спомагателни сгради и съоръжения“ се добавя „както и преместваемите конструкции или съоръжения, в случай на мобилно отглеждане на птици на открито“.
2. Създава се нова т. 20:
„20. „Технологично свързани обекти“ са люпилня и/или животновъден обект за отглеждане на птици или свине в индустриална ферма, между които се извършват движения на животни от един и същи вид.“.
3. Точка 47 се изменя така:
„47. „Мобилно отглеждане на птици на открито“ е технология на отглеждане на кокошки носачки, бройлери, пуйки, гъски и патици в преместваеми конструкции или съоръжения (например преместваем фургон, преместваеми съоръжения с перфорирани или плътни стени и други), използвани с цел постоянен достъп на птиците до открити дворове.“.
4. Точка 48 се отменя.

§ 18. Създава се ново Приложение № 6 към чл. 14, ал. 1, т. 1:
„Приложение № 6 
към чл. 14, ал. 1, т. 1
1. Използваемата площ при отглеждане на кокошки носачки по алтернативни системи в помещения с нива се изчислява като се взема предвид използваемата площ на подовете и използваемата площ на нивата. Нивата са не повече от четири.
2. Използваема площ, предоставена за ползване на кокошките е с широчина най-малко 30 см, височина най-малко 45 см и с наклон на пода не повече от 14 %.“

§ 19. В Приложение № 7 към чл. 14, ал. 1, т. 2 се правят следните допълнения:
1. В т. 1 след думата „подрастващи“ се добавя „родители“. 
2. В таблицата в забележката след думата „подрастващи“ се добавя „подрастващи родители“.

§ 20. В Приложение № 9 към чл. 14, ал. 1, т. 5 се правят следните изменения:
1. В т. 1, б. „б“ думите „до 3 бр.“ се заменят с „до 5 бр.“.
2. В т. 2, б. „б“ думите „до 4 бр.“ се заменят с „до 5 бр.“.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 21. Изискванията за разстояния по чл. 3, ал. 3 не се прилагат за животновъдни обекти с внесен за одобрение инвестиционен проект пред компетентния орган по Закона за устройство на територията, до влизане в сила на тази наредба.

§ 22. Животновъдните обекти за отглеждане на свине и птици, които не отговарят на изискванията за разстояния по чл. 3, ал. 1, 3 и 4 към датата на влизането им в сила, могат да увеличават капацитета или да се разширяват, като не се допуска намаляване на съществуващото разстояние до съседен обект.

§ 23. Животновъдните обекти се привеждат в съответствие с изискванията на тази наредба в шестмесечен срок от влизането ѝ в сила.

§ 24. В Наредба № 2 от 2009 г. за условията за отглеждане на космат и пернат дивеч в животновъдни обекти, съобразени с неговите физиологически и поведенчески особености (обн., ДВ, бр. 14 от 2009 г.) се правят следните изменения и допълнения:
1. В чл. 1, ал. 1, т. 4 думите „Националната ветеринарномедицинска служба (НВМС)“ се заменят с „Българската агенция по безопасност на храните (БАБХ)“.
2. В чл. 4, т. 1, б. „з“ се изменя така: 
„з) пъдпъдъци - coturnix;“;
3. В чл. 5:
а) в т. 4 се създава изречение второ: „новите животновъдни обекти за отглеждане на дивеч се изграждат при спазване на изискванията за разстояния по чл. 3, ал. 1 и 4 от Наредба № 44 от 2006 г. за ветеринарномедицинските изисквания към животновъдните обекти (ДВ, бр. 41 от 2006 г.)“;
б) в т. 6, б. „б“ думите „съгласно изискванията на НВМС“ се заличават;
в) в т. 13 думите „съгласно изискванията на Регламент 1774/2002 за страничните животински продукти, непредназначени за човешка консумация“ се заличават.
4. В чл. 15 думите „Наредба № 6 от 2004 г. за устройство на горите и земите от горския фонд и на ловностопанските райони в Република България (ДВ, бр. 27 от 2004 г.)“ се заменят с „Наредба № 18 от 2015 г. за инвентаризация и планиране в горските територии (ДВ, бр. 82 от 2015 г.)“.
5. В чл. 17 думите „регионалната ветеринарномедицинска служба“ се заменят с „областната дирекция по безопасност на храните (ОДБХ)“.
6. В чл. 18 думите „програми за надзор на заразните заболявания по животните, изготвени от НВМС“ се заменят с „програмата за профилактика, надзор, контрол и ликвидиране на болести по животните и зоонози по чл. 118 от ЗBД“.
7. В чл. 19, ал. 1:
а) в т. 1 думите „държавната профилактична програма“ се заменят с „програмата за профилактика, надзор, контрол и ликвидиране на болести по животните и зоонози по чл. 118 от ЗBД“, а думите „регионалната ветеринарномедицинска служба“ се заменят с „ОДБХ“;
б) в т. 2 думите „регионалната ветеринарномедицинска служба“ се заменят с „директора на ОДБХ“;
в) в т. 3 думите „програмите за надзор, изготвени от НВМС“ се заменят с „програмата за профилактика, надзор, контрол и ликвидиране на болести по животните и зоонози по чл. 118 от ЗBД, изготвена от БАБХ“.
8. В чл. 20, ал. 2 думата „специалист“ се заменя с „лекар“.
9. В чл. 22, т. 13 думите „държавната профилактична програма“ се заменят с „програмата за профилактика, надзор, контрол и ликвидиране на болести по животните и зоонози“.
10. В чл. 23, ал. 1, т. 4, б. „в“ думите „в екарисаж“ се заменят със „за обезвреждане“.
11. В наименованието на раздел V „Контрол от органите на НВМС“ абревиатурата „НВМС“ се заменя с „БАБХ“;
12. В чл. 24:
а) в ал. 1 думите „Органите на НВМС“ се заменят с „Длъжностните лица от БАБХ“;
б) в ал. 4 абревиатурата „РВМС“ се заменя с „ОДБХ“;
в) в ал. 5 думите „органите на НВМС“ се заменят с „длъжностните лица от БАБХ“.
13. В чл. 25, ал. 1:
а) в основния текст думите „контролните органи на НВМС“ се заменят с „длъжностните лица от БАБХ“;
б) в т. 1 накрая се добавя „и Закона за защита на животните“;
в) в т. 4 думите „регионалната ветеринарномедицинска служба (РВМС)“ се заменят с „ОДБХ“.
14. В § 4 от заключителните разпоредби думите „генералния директор на Националната ветеринарномедицинска служба“ се заменят с „изпълнителния директор на Българската агенция по безопасност на храните“.



Д-Р ГЕОРГИ ТАХОВ
Министър на земеделието и храните

[bookmark: _GoBack]
9
